Malema wil dié boek van rakke verwyderJulius Malema, leier van die EFF (Foto: EFF/Twitter) Die EFF-leier Julius Malema wil nie die ondersoekende joernalis Jacques Pauw se nuwe boek, waarin hy geïmpliseer word, op die rakke sien nie. Malema se prokureurs, Floyd Shivambu, onderleier van die EFF, en EFF-LP Mbuyiseni Ndlozi het Maandag ’n dringende brief aan NB-Uitgewers gerig waarin geëis word dat kopieë van Pauw se boek, Our Poisoned Land, van die land se boekwinkelrakke verwyder word, teruggetrek word en nooit weer uitgegee word nie. Dit volg enkele dae nadat die boek Vrydag onder NB-Uitgewers se hoofdruknaam Tafelberg uitgegee is. Die boek is Pauw se opvolger op die topverkoper The President’s Keepers (2017) en lê onder meer Malema se omstrede verhouding met die selferkende sigaretsmokkelaar Adriano Mazzotti bloot. Malema, Shivambu en Ndlozi eis nou in die prokureursbrief dat Pauw en NB-Uitgewers hulle, sowel as alle lede van die EFF om verskoning vra “vir die nalatige en mala fide publikasie van onware, ongeverifieerde en lasterlike bewerings”. (Foto: NB-Uitgewery) Pauw is egter min getraak. “Die EFF se eise herinner aan soortgelyke pogings, amper presies vyf jaar gelede, toe die destydse spioenbaas Arthur Fraser gedreig het om intelligensiewetgewing te gebruik om The President’s Keepers van die rakke te verwyder.” Meer as 210 000 kopieë van dié boek is sedertdien verkoop. NB-Uitgewers sê die uitgewery staan vierkant agter Pauw. “Die inligting in die boek is behoorlik verkry en wettig gepubliseer. Die eise vir die verwydering van die boek en ’n verskoning word verwerp,” sê die uitgewery in ’n verklaring.